Jonas Maldžiūnas

Jonas Maldžiūnas (1956 m. rugpjūčio 31 d. Kaune – 2025 m. liepos 31 d.) – Lietuvos dailininkas.

 Biografija 
1971–1974 m. mokėsi Kauno keturmetėje vaikų dailės mokykloje. 1976–1979 m. studijavo Lietuvos dailės instituto (dabar Vilniaus dailės akademija) Pramoninės dailės katedroje. 2002 m. baigė Vilniaus dailės akademijos Kauno dailės institutą.
1977–1983 m. Kauno „Dailės“ kombinato dailininkas atlikėjas. 1980–1982 m. atliko privalomąją karinę tarnybą. 1982 m. dirbo meistru Kauno 37-ojoje vidurinėje profesinėje technikos mokykloje. 1982–1985 m. dėstė tapybą Kauno Stepo Žuko taikomosios dailės technikume (dabar Kauno kolegijos Justino Vienožinskio menų fakultetas). 1985–1991 m. Šakių rajono Lietuvos komunistų partijos 60-mečio kolūkio dailininkas. 1988–1989 ir 1992–1997 m. Kriūkų vidurinės mokyklos, 1997–2009 m. Šakių rajono meno mokyklos mokytojas. Nuo 1990 m. buvo Lietuvos dailininkų sąjungos narys. Pollock-Krasner fondo stipendininkas (1996 m.). 2000 m. buvo pakviestas į dailininkų forumą Nyderlanduose, kuriame atstovavo Lietuvai. Spaudoje paskelbė eilėraščių. 2009 m. atidarė privačią studiją, kurioje jaunimą ir suaugusius mokė tapybos, kompozicijos ir piešimo.Netikėta žinia: nesulaukęs pirmosios savo knygos mirė dailininkas Jonas Maldžiūnas. 15min. 2025-09-04. Nuoroda tikrinta 2025-09-05.

Palaidotas Petrašiūnų kapinėse.Jonas Maldžiūnas | Personalijos. LIMIS. Nuoroda tikrinta 2025-09-05.

 Kūryba 
Kūryba ekspresyvi, pasižyminti skirtingomis raiškomis. Dirbo tapybos, grafikos, keramikos, skulptūros srityse, kūrė fotografijas, objektus. Sintetinės temperos technika sukūrė sieninės tapybos darbą Kriūkų poliklinikos vaikų skyriui (1990 m.). Surengė meninių akcijų. Nuo 1979 m. dalyvavo parodose. 1983 m. surengė pirmą autorinę parodą Kauno dailininkų sąjungoje, vėliau rengė parodas Lietuvoje ir užsienyje, dalyvavo kolektyvinėse parodose. Kūrinių yra Nacionaliniame M. K. Čiurlionio dailės muziejuje.Anapilin iškeliavęs dailininkas Jonas Maldžiūnas, kuriam temas diktavo pats gyvenimas. Delfi. 2025-09-04. Nuoroda tikrinta 2025-09-05.

 Šaltiniai 

Kategorija:Lietuvos dailininkai